Delta-autoliike Turun Rieskalähteentiellä.
**Delta Motor Group Oy** on suomalainen yritys ja Delta-konsernin emoyhtiö. Delta-konserniin kuuluu emoyhtiön lisäksi Delta Auto Oy, joka harjoittaa uusien ja käytettyjen autojen sekä varaosien vähittäismyyntiä ja huoltotoimintaa. Delta-konserni työllistää noin 300 henkilöä Suomessa. Yhtiö on perustettu vuonna 1937. Huhtikuussa 2023 ruotsalainen Hedin Automotive ilmoitti ostavansa koko Delta Motor Groupin.

Emoyhtiö Delta Motor Group Oy harjoitti Kia ja Mitsubishi-merkkisten autojen maahantuontia vuoteen 2018 asti. Delta myi Kian ja Mitsubishin maahantuontiliiketoiminnan espanjalaiselle Bergé Automociónille vuonna 2018.

Delta Autolla oli vuoden 2021 lopussa yhteensä 13 autoliikettä. Yhtiöllä on toimipistekohtaisesti täysi merkkiedustus Kia, Mitsubishi, Mazda, Opel, Subaru, Maxus, Fiat, Jeep ja Alfa Romeo -merkkeihin. Delta Auto tarjoaa lisäksi merkkihuoltopalveluita useilla paikkakunnilla myös Chevrolet- ja Saab-autoille sekä Konalassa Jaguar- ja Land Rover -autoille. Kaikissa toimipisteissä harjoitetaan lisäksi käytettyjen autojen vähittäismyyntitoimintaa ja monimerkkihuoltoa.

Vuonna 2022 Delta-konserni on pääosin brittiläisessä omistuksessa (yli 95 % osakkeista). Pääomistaja yli 80 %:n omistusosuudella on Britannian kansalainen ja yksityishenkilö. Yhtiön omistajiin kuuluu myös suomalainen ja saksalainen yksityishenkilö.

Delta-konsernin liikevaihto vuonna 2021 oli 283 miljoonaa euroa, jossa oli kasvua edelliseen vuoteen 15,6 %. Automyynnin osuus vuoden 2021 liikevaihdosta 89,2 %, jälkimarkkinoinnin 8,9 % ja asiakasrahoituksen 1,8 %.

Johto ja hallitus
-----------------

Delta-konsernin ja tytäryhtiö Delta Auto Oy:n toimitusjohtaja on Helena Sauramo ja hallituksen puheenjohtajana toimii pitkän uran suomalaisella auto-ja rahoitusalalla tehnyt Pekka Pättiniemi.

Historia
--------

Delta Motor Group Oy aloitti toimintansa 2.11.1937 alun perin nimellä *Lauttasaaren Autokorjaamo Oy*, jonka jälkeen yhtiö tunnettiin *Oy Löfström Ab*:na vuosina 1940-1948. Tämän jälkeen yhtiöstä tuli Oy Konela Ab (1948-2003). Vuodesta 2003 lähtien yhtiö on toiminut nimellä Delta Motor Group Oy.

Konela-aikaan, 1940-luvun lopulta alkaen, yhtiö toimi neuvostoliittolaisten autojen maahantuojana. Yhtiö toimi myös Lada-automerkin maahantuojana vuosina 1971–2012. Fiat, Alfa Romeo ja Lancia kuuluivat yhtiön maahantuomiin automerkkeihin vuosina 1991-2009. Konsernin tytäryhtiö Delta Trucks harjoitti Ivecon ajoneuvojen maahantuontia vuodesta 2002 vuoteen 2010.

Yhtiö toi Kian uutena merkkinä Suomen markkinoille vuonna 2004 ja aloitti Mitsubishin maahantuonnin vuonna 2011. Molempien merkkien maahantuonti-liiketoiminta myytiin Bergé Auto Nordicsille vuonna 2018. Delta Auto toimii edelleen Kian ja Mitsubishin valtuutettuna jälleenmyyjänä

Vuosina 1994-2009 yhtiön pääomistajana toimi venäläinen AO Avto-VAZ. Vuonna 2009 Delta-konsernin omistus siirtyi brittiläiselle pääomasijoitusyhtiö Delta Auto Group Ltd:lle. Syyskuussa 2021 omistus on siirtynyt suoraan yksityishenkilöiden omistukseen.

Lähteet
-------

1. ↑  Hedin Automotive ostaa Delta Auton *Helsingin Sanomat*.  27.4.2023. Viitattu 27.4.2023.
2. ↑  Lempinen, Tommi: Vahvasti venäläistaustaisen Delta Motor Group Oy:n koko liiketoiminta on myyty *Ilta-Sanomat*.  27.4.2023. Viitattu 27.4.2023.
3. ↑  IS: Delta myy Kian ja Mitsubishin maahantuonnin – uusi isäntä Espanjasta *Ilta-Sanomat*.  24.1.2018. Viitattu 25.2.2022.
4. ↑  Löydä sinua lähellä oleva Delta Auto toimipiste *Delta Auto*. Viitattu 25.2.2022.
5. ↑  Kian tehdas palkitsi Delta Auto Tampereen *MyKia Magazine*.  18.2.2020. Viitattu 25.2.2022.
6. ↑  Clas von Bell: Delta Auto aloittaa uutena Mitsubishi-jälleenmyyjänä Kuopiossa *Autotoday*.  11.2.2020. Viitattu 25.2.2022.
7. ↑  Jälleenmyyjäuutisia *www.mazda.fi*. Viitattu 25.2.2022.
8. 1 2  Opeleita Delta Auton liikkeisiin *Kauppalehti*.  7.1.2013. Viitattu 21.11.2020.
9. ↑  Delta Auto aloittaa Maxus-sähköautojen jälleenmyynnin Turussa ja Oulussa *maxus.fi*.  Arkistoitu 25.2.2022. Viitattu 25.2.2022. (englanniksi)
10. 1 2  Pian Delta Auto myy ja huoltaa myös uudet merkit - Alfa Romeot, Fiatit ja Jeepit Suomessa *Talouselämä*.  25.9.2020. Viitattu 21.11.2020.
11. ↑  Delta Auto – täyden palvelun autokauppa *Delta Auto*. Viitattu 25.2.2022.
12. ↑  Delta Auto *Delta Auto*. Viitattu 25.2.2022.
13. ↑  Hanna Eskola: Delta Auton toimitusjohtajaksi Helena Sauramo *Tärkeimmät talousuutiset | Kauppalehti*. Viitattu 25.2.2022.
14. ↑  Tuulilasi: *Myllerrys Suomen autoalalla – toimitusjohtaja irtisanoutui*, 15.5.2014

Aiheesta muualla
----------------

* Delta Motor Group -konsernin verkkosivusto (Arkistoitu – Internet Archive)
* Delta Auto -autoliikeketjun verkkosivusto